Maometto II

Maometto II (in ottoman: محمد ثانى, Mehmet II, dito ﺍلفاتح, Fātiḥ, "O Conquistatô"; turco moderno: Fatih Sultan Mehmet; Adrianoppoli (Tracia), 29 marzo 1432 – Gebze, 3 mazzo 1481) o fu o settimo surtan de l'Impeo ottoman.

Montao a-o trono a soli 13 anni doppo l'abdicaçion do poæ Murad II into 1444, o vègne sovran effettivo solo into 1451 percose into fratempo o poæ l'aiva repigiao o poei into 1446.

A l'etæ de 21 anni o conquistò Costantinoppoli (1453), che da dexenni, protezua da-a so doggia çercia de miage, a rescisteiva a ogni tentativo d'asciddio da parte di Turchi, ponendo fin a l'impeo Roman d'Oriente doppo 1058 anni d'existença.

 Començo do regno 
Nasciuo inta za grego-bizantiña Adrianoppoli, za preiza da parte di Ottomoen (1365) e terça capitâ do so impeo doppo Amasya e Bursa, o zoeno destinao a deventâ Maometto II o l'ea figgio do surtan Murat II e de 'na donna ben probabilmente crestiaña (foscia a-a dreitua italiaña, ciu probabilmente grega)a moæ de Maometto II l'è indicâ 'na sola votta inte 'n frammento co-o nomme de Hatun bin ʿAbdullah (a Gentîdonna Figgia de Abdullah), ossæ, segondo o Franz Babinger (Maometto o Conquistatô, pag. 10): "l'è taxuo o so nomme, ma in compenso a vegne ciæamente espressa a so origine non mussurmaña mediante l'indicaçion de 'n nomme de poæ inventao, comme sempre avegne pe-i renegæ"..

A 11 anni o fu mandao a Amasya (vexin a-o Mâ Neigro) comme goernao da zona, pe fâ esperiença ma foscia ascì pe mettilo a-o seguo da-a prattica do fratriciddio. Poco doppo, tuttavia, so poæ, firmao a paxe con l'Emirato de Karaman, into sud-est de l'Anatollia, o decize de retiâse a vitta contemprativa e o l'abdicò o trono in favô do figgio, ch'o vègne aponto Mehmet (Maometto) II (1444).

Montao a-o trono, o Maometto II o l'avaò a coscì dita lezze do fratriciddio, eliminando da pœu o fræ Ahmed, ancon da nascion.
O Maometto II o domandò squæxi subbito a-o poæ de repigiâ o trono in vista da bataggia co-i croxæ che se saiæ combatuo a Varna, e inte 'n primmo tempo o Murat II o refiò, ma da pœu, fronte a-e fuioze e impeioze proteste do figgio, e foscia ascì perché informao de dificortæ che-o zoeniscimo surtan o g'aiva co-a so corte a Adrianoppoli, o tornò e o l'assonse o comando de forçe ottomañe, che a Varna (1444) fun vittoiose in sce l'ezerçito croxao do Ladislao d'Ungaja e do Zane Hunyadi.

O Murat II o l'arestò in sci-ô trono fin a-o 1451, dæta da so morte.

 Conquista de l'impeo bizantin 
A-a morte do poæ, o Maometto II o montò torna a-o trono e into gîo de soli doi anni o l'arivò a mette fin a l'impeo bizantin conquistando Costantinoppoli (ch'a l'ea vegnua pe lê un'ossescion, tanto ch'o començò a paragonâla a 'na donna ch'a l'aiva refiao o matrimonnio de tanti prinçipi mussurmoen e ch'a doveiva maiâse pe força) o 29 mazzo 1453. L'asciddio o fu conduto co in enorme descceigo de forçe, dœuviando i ciu gren cannoin aloa existenti a-o mondo e a-a dreitua trasportando de dexeñe de nave insci-â tæra, rebelæ a força de braççe da-i scciavi da-o Bosforo fin a-o Corno d'óo scavarcando e erte âtûe de Gàllata, pi agjâ a çellebre cadeña ch'a blocava l'imbocatua do Corno d'óo da-o Mâ de Marmara.
Preizo a çittæ, o Maometto II o ne feççe a nœuva capitâ de l'impeo ottoman co-o nomme de Kostantîniyye (قسطنطينيه), sciben che risurte za atestao in particolâ moddo a livello popolâ l'atoâ nomme de IstanbulO nomme turco moderno Istànbul o l'è atestao (inte 'na gamma de variante) da-o X secolo, ançitutto inte lengue ærminnia e arraba. O deriviæ da l'esprescion grega "εις την Πόλιν" ò "στην Πόλη" [(i)stimboli(n)], che scigniffican verso a çittæ, inta çittæ., e o poette coscì frexâse otr'a-o tittolo de "Surtan", de quello de "Qaysar-ı Rum" ascì, ò sæ Cezzare di RomeiCfr. Lusciandro Barbero, o divan de Istanbul.

Segondo o Tursun Beg, storrico ottoman da conquista, quand'o l'intrò into palaççio Imperiâ, donde scin a quarche giorno primma g'aiva regnao o Costantin XI Paleollogo, o Maometto II o l'aviæ prononçiao de 'n ton dointe questi versci perscen:
L'aagno o monta a guardia inti porteghi da cuppoa de Khusra.
A çiettoa a sœunna o scilençio into palaççio de Afrasiyab.
Coscì va o mondo, destinao a avei fino Grande Re do Tûran cantao into Shahnameh do grande poeta perscian Ferdowsi (ò Firdusi).Tursun Bey A cheita de Costantinoppoli, p. 330 e relativa notta.

Doppo questa conquista, o padişa di Turchi o preize ascì i urtimi teritoi bizantin, o Despotato de Moea into Peloponnezo (1460) e l'impeo de Trabezonda insci-ô Mâ Neigro (1461). A quello ponto, nonostante o sgomento dilagao inte tutto l'Ocidente, o stato ottoman o fu definitivamente riconosciuo into mondo comme 'n grande impeo.

 Conquiste in Axa 
Conquistao l'impeo Bizantin, o Maometto II o vozette e so mie verso l'Anatollia, donde l'unificaçion di despægi beylik (segnoie) a l'ea za stæta realizâ da-o so antenao Bayezid I o Furmine, andando però torna in meniççi doppo a sconfita de quest'urtimo inta bataggia d'Ankara contra o Tamerlan (1402). Preizo Trabezonda, i despægi stateeli anatollichi cheitan un via l'atro e l'Anatollia a fu rœünificâ.

 Conquiste in Œüropa 
Unificao l'Anatollia doppo avei preizo Costantinopoli, ossæ a segonda Romma, o Maometto II o començò a cæzâ no goæi in segretto l'idea de vegnî o nœuvo Çezao e quindi de conquistâ a primma Romma, che i Turchi ciamavan za Kizil Elma, ossæ O Mei Rosso. In tâ moddo saieiva stæto torna rœünio sotta 'n unnico dominnio i teritoi de l'antigo impeo Roman. A stradda a l'ea longa e a doveiva necessaiamente passâ pe-i Barchen, quindi o Maometto II o tentò de invadde a Serbia, ma into 1456 o fu sconfito a l'asciddio de Belgraddo da l'ezerçito crestian ghiao da-o Zane Hunyadi e San Zane da Cavestran.

Un atro inreduxibbile aversaio o-o l'incontrò into Vlad III de Valacchía, ch'o-o sconfisse into 1462. Un terço o fu l'arbaneize Zorzo Castrioto Scanderbeg. O Scanderbeg o moî a Lezha o 17 zenâ 1468, e i so familiæ e seguaxi dovettan rifugiâse in Itallia, doppo de che l'Albania a fu sostançiâmente sottemissa, costrenzendo i Veneçien ascì a abandonâ Scutari (1478). A prœuv'a sti eventi, o 25 zenâ 1479 fu firmao a Istanbul un duo tratao de paxe tra i vinçitoî Ottomoen e i Veneçien.

Into fratempo, pù essendo stæto sconfito da-o Steva o Grande de Mordavvia (1457 - 1504) inta bataggia de Vaslui (1475), l'anno doppo o Maometto II o sconfisse i Mordavi inta bataggia de Valea Arba, acrescendo ancon de ciu o so impeo.

A quello ponto, visto e dificortæ a superâ i Barchen, o Maometto II o pontò direttamente in sce l'Itallia via mâ, pigiando con façilitæ Otranto (1480). Tuttavia l'ocupaçion a fu soltanto tempoannia e l'anno doppo un grosso ezerçito constituio sotta l'eggida de pappa Scisto IV o-o constrense a abandonâ l'impreiza.

Indærno fu ascì l'asciddio de Rodi, strenoamente difeiza da-o picceno exerçito di Cavagei Uspiagei ch'o l'ocupava into 1480.

 A morte 
O 3 de mazzo 1481, poco doppo avei traversao o Bosforo pe 'na nœuva campagna segretta in Axia, prezumibilmente contra i possedimenti di Mamelucchi burji (che regnavan in sce-i atoæ Egitto, Scirria e Arabbia Saodia), donde o padişa di Turchi foscia o l'amiava a assumme o controllo da Mecca e quindi a êse ófiçialmente riconosciuo CaliffoVerscion translitterâ do sostantivo arabo خليفة (Khalīfa)., ossæ "Vicaio" ò "Successô" do Profeta Maometto, o Maometto II, za da tempo gravemente marotto, o moì a l'etæ de 49 anni, doppo avei construio un grandiscimo impeo. O figgio Bayezid II, so successô, o no fu ezente da sospetti de pariciddio. A tomba do Maometto II a l'è tuttoa ogetto de grande veneraçion inta Cami,a prononçia a l'è Fatı̀h Giamı̀, donde a "c" va lezua "g" inte l'arfabeto moderno turco, imposto inti anni vinti da l'Atatürk. ossæ a Moschea do Fatih, da lê fæta edificâ a Istanbul insci-ô scito da gexa di Santi Apostoi into quartê che da-o so ezornativo (Fatih, Vittoiozo, Conquistatô) o l'ha pigiao o nomme.

 Attivitæ in ambito çivî 
O Maometto II o l'asciorbì a vegia aministraçion bizantiña into stato ottoman, inviando into contempo a-a so corte di artisti e di umanisti da l'Itallia (prezempio o Gentî Belin ch'o dipinse o so famozo retræto) e di erudii da-i teritoi greghi, lasciando in fonçion a Gexa bizantiña e ordinando a-o so Patriarca de tradue in turco i scriti di crestien, confermando con questo e con di atri importanti gesti de tolerança religioza a probabbile fe' crestiaña da moæ. Lê ascì comme tanti segnoî do so tempo o lezeiva i aotoî antighi tanto ch'o se fava leze ogni giorno di epizoddi da vitta de Lusciandro Magno, do quæ o l'ea grande amiratô.

Tra i edifiççi da lê fæti construe, i ciu importanti son:
o palaççio de Topkapi, ò "Gran Seraggio", l'enorme rescidença dinastega sciorta a inmaggine de l'antigo, aloa fatiscente Gran Palaççio, insci-ô c.d. "Promontoio do Serraggio" de Istanbul;
o palaççio de Edirne, erizenda vosciua da-o poæ do Maometto, Murad, pochi meixi primma da so morte; 
a Moschea do Conquistatô (tu. Fatih Cami), realizâ da l'architetto Atik Sinan into 1463-1470, comprendente una madrasa, una biblioteca, un uspiâ, un ospiççio, un caravanserraggio, un mercao, un hammam e despægie tombe. Ben danezâ inte 'na serrie de teramotti tra o 1509 e o 1766, l'anno sucescivo o surtan Mustafà III o dette l'incarrego de riconstruîla a l'architetto (Mimar) Mehmet Tahir;
a veneratiscima Moschea d'Eyüp, in fondo a-o Corno d'óo, fæta erizze da-o surtan durante l'asciddio de Costantinoppoli, fœua da-e miage, insci-ô lœugo do prezonto ritrœuvamento de spœugge d'Eyüp (Abu Ayyub al-Ansari), compagno e portabandea do Profeta Maometto, morto into primmo asciddio arabo a-a çittæ (668). O ritrovamento o fu consciderao d'ottimo aospiççio pe-a succesciva conquista ottomaña da çittæ.

 Notte 

 Bibliografîa 










 Atri progetti 

Categorîa:Biografìe
Categorîa:Stöia
Categorîa:Càppi de Stâto